**Notă informativă**

**la proiectul de lege de modificare și completare a Legii nr. 172 din 25 iulie 2014 privind aprobarea Nomenclaturii combinate a mărfurilor**

1. **Temeiul inițierii procesului de elaborare şi finalităţile urmărite.**

Conform Convenţiei internaţionale privind Sistemul armonizat de descriere şi codificare a mărfurilor din 14 iunie 1983, aprobat de Organizaţia Mondială a Vămilor, la care Republica Moldova este parte, prevede actualizarea cuadrienală (la fiecare 4 ani calendaristici) a codificării și descrierii mărfurilor. Astfel, începînd cu anul 2017 a intrat în vigoare versiunea nouă, care urmează a fi implementată și în Republica Moldova.

Prezentul proiect de lege a fost elaborat în vederea racordării Nomenclaturii Combinate.

1. **Principalele prevederi ale proiectului.**

Principalele categorii de mărfuri asupra cărora noile modificări au avut impact, prin excluderea unor coduri tarifare, sunt următoarele:

- unele categorii de peşte (la poziţia 0302);

- unele categorii de vinuri (la poziţia 2204);

- s-a adăugat cod tarifar distinct la berea fără alcool (codul tarifar 2202 91 00);

- diverse substanţe chimice (la poziţia 2811);

- lemn, cărbune de lemn şi articole din lemn (la poziţia 4407);

- unele categorii de fructe comestibile (la poziţia 0805);

- diverse părţi de utilaje şi aparate (la poziţia 7318);

- unele categorii de pesticide şi insecticide (la poziţia 3808).

Printre schimbările aduse de noua Nomenclatură Combinată, se consideră adăugarea de noi coduri tarifare sau modificarea celor existente pentru:

- diverse specii de pești, crustacee, moluște;

- diverse băuturi precum: bere fără alcool, băuturi pe bază de soia, vinuri;

- preparate chimice;

- produse imunologice;

- cartușe de cerneală, de toner;

- anvelope utilizate pentru vehicule și mașini agricole și forestiere;

- ventilatoare pentru răcirea microprocesoarelor, a aparatelor de telecomunicație;

- aparate pentru filtrarea sau purificarea aerului;

- mașini multifuncționale (imprimare, copiere ori transmisie de telecopii);

- diverse mașinării, precum mașini de tăiat cu jet de apă, mașini pentru prelucrarea textelor, mașini pentru schimbat monede, mașini și aparate pentru fabricarea dispozitivelor de afișare cu ecran plat;

- discuri digitale versatile (DVD);

- ecrane tactile;

- dispozitive de telecomandă fără fir, cu raze infraroșii, pentru consolele de jocuri;

- tractoare agricole și forestiere, vehicule;

- sateliți de telecomunicații;

- dispozitive electronice interactive/educative.

1. **Fundamentarea economico-financiară.**

Ca rezultat al modificărilor, față de redacția actuală, la nivel de 8 cifre, au fost excluse 961 poziții tarifare și introduse 1010 poziții tarifare noi. Astfel, din punct de vedere al acumulărilor la bugetul de stat, nu vor surveni schimbări majore la suma încasărilor din taxele vamale.

Implementarea noilor reglementări nu necesită cheltuieli financiare şi de altă natură, fiind importante în procedura vămuirii mărfurilor și statistica operațiunilor de import și export.

Proiectului de lege este compatibil cu reglementările legislaţiei comunitare, fiind prototipul Nomenclaturii Combinate al Uniunii Europene.

 **Viceprim-ministru, Octavian CALMÎC**

 **ministru**